**Fair Play 2025**

Fair Play-møte før sesongen:

Alle lag skal ha et Fair Play-møte før sesongen starter (før første kamp).

Som et minstekrav skal følgende punkter gjennomgås på Fair Play-møtet:

* Vi er åpne for alle – alle skal føle seg velkommen.
* Seksuell trakassering og rasisme er uakseptabelt.
* Vi husker at Gatelagsfotball handler om at folk skal få et bedre liv gjennom fotball.
* Vi minner hverandre på hvorfor vi spiller Gatelagsfotball, som handler om mer enn å vinne.
* Vi er rusfrie på trening, kamp, nasjonal turnering og på alle typer arrangement.
* Volds-, trussels-, seksuelle trakasserings- og rasismeepisoder anses som grove brudd på Gatelagenes Fair play-regler og krever andre reaksjoner enn gule og røde kort.
* Vi skal alle bidra til å gjøre dommeren god.

Gå gjennom klubbens verdier og hva som skal kjennetegne deres lag på og utenfor banen.

Gå i tillegg gjennom kriteriene for Fair Play-poeng.

Fair Play-tabellen 2024:

• Nytt av året – Fair Play-samling før kamp:

Hjemmelagets trener eller kaptein skal alltid ha en Fair Play-samling i en felles ring ute på banen, rett før kampstart, med alle involverte i dagens kamp. Her sies det noen ord om dagens kamp og om Fair Play. Maks ett minutt.

• Alle lag skal etterstrebe å ha en kampvert på alle hjemmekampene. Dette er i tråd med NFFs Fair Play-rammer for kamper.

**Kriterier for poeng:**

Lagene spiller for seg selv her, altså begge lagene kan score flere poeng her.

• Spilletid/Deltakelse - 1 poeng

Alle som er med spiller / god deltakelse fra alle.

• Backing-stemning / oppførsel - 1 poeng

Poeng hvis dommeren opplever at det er positiv / backende stemning i laget, både internt og overfor dommer(e), motstandere og ev publikum. Enkle spontane reaksjoner er innafor.

• God Kampvert – 1 poeng (kun hjemmelag som kan få dette poenget)

Bortelaget avgjør om hjemmelaget har vært en god kampvert, basert på følgende kriterier:

• God mottakelse

• Garderoben er utstyrt med frukt, kaffe, håndklær og såpe

• FP-samling i ring rett før kamp som ledes av kaptein eller trener

• Tydelig og myndig (og helst utdannet) dommer

• God stemning underveis i kampen

• Bidra til at alle takker spillere, trenere og dommere for kampen

• Felles mat etter kampen med noen takk for i dag-ord.

• Eventuelt annet som bidro til en god opplevelse for lag og spillere.

Bortelagets trener/leder skal sende SMS/mail til Morten Giæver etter kampen: Kampvert – 0 eller 1 poeng, med noen ord om bakgrunnen for poengscoren.

• Kjønn - 1 bonuspoeng

Bruk av flere enn ett kjønn gir ett bonuspoeng, utover de beskrevet ovenfor.